**Milan Šášik** CM (\* 17. september 1952, Lehota – † 14. júl 2020, Užhorod, Ukrajina) bol gréckokatolícky eparcha Mukačevskej gréckokatolíckej eparchie na Ukrajine a člen Misijnej spoločnosti sv. Vincenta de Paul.

Životopis
---------

V rokoch 1971 – 1976 študoval na Rímskokatolíckej cyrilometodskej bohosloveckej fakulte v Bratislave a Kňazskom seminári sv. Cyrila a Metoda v Bratislave. V roku 1971 tajne vstúpil do Misijnej kongregácie otcov lazaristov *(vincentínov)* kde v roku 1973 zložil večné sľuby.

Kňazskú vysviacku prijal 6. júna 1976 z rúk biskupa a apoštolského administrátora Trnavskej arcidiecézy Júliusa Gábriša. Pôsobil v Trnavskej arcidiecéze ako diecézny kňaz, najprv ako kaplán v Leopoldove, Preseľanoch a Stupave a neskôr ako farský administrátor, resp. farár v Banskej Belej, Vysokej a Jacovciach.

V roku 1990 ho provinciál slovenskej provincie Misijnej spoločnosti sv. Vincenta de Paul vyslal na ďalšie teologické štúdia do Ríma, kde v rokoch 1990 – 1992 absolvoval štúdium na Pápežskom teologickom inštitúte Teresianum.

Pôsobil na Apoštolskej nunciatúre na Ukrajine v Kyjeve v rokoch 1992 – 1998. Od roku 2000 pracoval ako rímskokatolícky farár v ukrajinskom Perečine. 

Dňa 12. novembra 2002 ho pápež sv. Ján Pavol II. vymenoval za apoštolského administrátora Mukačevskej eparchie. Na Slávnosť Zjavenia Pána dňa 6. januára 2003 prijal ako rímskokatolícky kňaz biskupskú konsekráciu spolu s vladykom Jánom Babjakom SJ z rúk pápeža sv. Jána Pavla II. v Bazilike sv. Petra vo Vatikáne. Pápež Benedikt XVI. ho 17. marca 2010 povýšil za riadneho eparchiálneho biskupa Mukačevskej eparchie. 

Zomrel náhle a nečakane zaopatrený sviatosťami v utorok 14. júla 2020 vo večerných hodinách na kŕčové žily a trombózu. Pochovaný bol 20. júla 2020 v krypte Katedrály Povýšenia svätého kríža v Užhorode. Pohrebné obrady viedol prešovský arcibiskup metropolita vladyka Ján Babjak SJ. Ukrajinský prezident Volodymyr Oleksandrovyč Zelenskyj udelil v deň pohrebu vladykovi Milanovi štátne vyznamenanie *Za zásluhy II. stupňa In memoriam*. Zádušná svätá omša za dušu zosnulého vladyku Milana bola odslúžená v jeho rodnej obci Lehota, nitrianskym biskupom Mons. Viliamom Judákom a v Kostole sv. Vincenta de Paul v Bratislave, predsedom Konferencie biskupov Slovenska Mons. Stanislavom Zvolenským. 

Dňa 25. septembra 2020 prezident Zelenskyj po svojom návrate zo Slovenska sa poklonil pamiatke vladyku Milana pri jeho hrobe v Užhorode.

Referencie
----------

1. ↑  DEMKO, Matúš. *Neobjavujme Ameriku, ale evanjelizujme (rozhovor s Milanom Šášikom)* [online]. zastolom.sk, 24.9.2014, [cit. 2015-11-04]. Dostupné online.
2. ↑   *PÁN SI POVOLAL VLADYKU MILANA ŠÁŠIKA CM - MUKAČEVSKÉHO EPARCHIÁLNEHO BISKUPA* [online]. grkatke.sk, 2020-07-14, [cit. 2020-07-14]. Dostupné online.
3. ↑  Сергій Іваницький. *"Єпископ Мілан Шашік щось передчував. Перед пандемією склав заповіт, а в день смерті попросив уділити Таїнство Єлеопомазання!" - владика Ніл Лущак* [online]. radiomaria.org.ua, 2020-07-15, [cit. 2020-07-15]. Dostupné online. (ukrajinsky)
4. ↑  WWW.TKKBS.SK. *Prezident Ukrajiny sa poklonil pamiatke Slováka vladyku Milana Šašika CM* [online]. www.tkkbs.sk, [cit. 2020-09-27]. Dostupné online.

Externé odkazy
--------------

* *J. E. Mons. Milan Šášik CM mukačevský eparchiálny biskup, Užhorod* [online]. KBS. Dostupné online.
* Milan Šášik na oficiálnej stránke Mukačevskej eparchie:  *Преосвященний владика Мілан, єпископ Мукачівський* [online]. mgce.uz.ua, [cit. 2015-11-04]. Dostupné online. Archivované 2016-03-04 z originálu. (ukr.)

Autoritné údaje: * ISNI: 0000 0004 2846 9409
* LCCN: n2014018610
* NK ČR: js20191041112
* VIAF: 307174832
* WorldCat: lccn-n2014018610